Sfântu Gheorghe
Sfântu Gheorghe (varasemas kirjaviisis Sfîntu Gheorghe; ungari keeles Sepsiszentgyörgy) on linn Rumeenias Transilvaanias, Covasna maakonna halduskeskus. Linn asub Olti jõe ääres. Sfântu Gheorghet on kirjalikes allikates esimest korda mainitud 1332. aastal. Linnaks on Sfântu Gheorghet esimest korda nimetatud 1431. aastal. 2011. aasta rahvaloenduse andmetel oli Sfântu Gheorghe elanike arv 54 312, neist ungarlasi oli 73,62% ja rumeenlasi 21,08%. Sfântu Gheorghe on Miercurea-Ciuci kõrval üks olulisemaid seekelite kultuuri keskusi.